Unionin tuomioistuimen tuomio (toinen jaosto) 23.12.2009 – komissio vastaan Irlanti

(asia C‑455/08)

Jäsenyysvelvoitteiden noudattamatta jättäminen – Direktiivit 89/665/ETY ja 92/13/ETY – Julkiset tavaranhankinnat ja rakennusurakat – Muutoksenhaku hankintapäätöksestä – Tehokkaan muutoksenhaun takaaminen – Hankintapäätöksestä hylätyille tarjoajille ilmoittamisen ja asianomaisen hankintasopimuksen allekirjoittamisen välillä noudatettava vähimmäisaika

1. Jäsenvaltioiden lainsäädännön lähentäminen – Julkisia tavaranhankintoja ja rakennusurakoita vesi- ja energiahuollon, liikenteen ja teletoiminnan alalla koskeviin sopimuksiin liittyvät muutoksenhakumenettelyt – Direktiivit 89/665 ja 92/13 – Jäsenvaltioiden velvollisuus säätää hankintapäätöksiin sovellettavasta muutoksenhakumenettelystä (Neuvoston direktiivin 89/665, sellaisena kuin se on muutettuna direktiivillä 92/50, 1 artiklan 1 kohta ja 2 artiklan 1 kohta sekä neuvoston direktiivin 92/13 1 artiklan 1 kohta ja 2 artiklan 1 kohta) (ks. 26–29 ja 42 kohta)

2. Jäsenvaltiot – Velvoitteet – Jäsenyysvelvoitteiden noudattamatta jättäminen – Unionin oikeuden vastaisten kansallisten säännösten voimassa pitäminen (ks. 38 kohta)

3. Ennakkoratkaisukysymykset – Tulkinta – Tulkintatuomioiden ajalliset vaikutukset – Taannehtiva vaikutus (EY 234 artikla) (ks. 39 kohta)

Aihe

Jäsenyysvelvoitteiden noudattamatta jättäminen – Julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21.12.1989 annetun neuvoston direktiivin 89/665/ETY (EYVL L 395, s. 33) 1 artiklan 1 kohdan ja 2 artiklan 1 kohdan rikkominen – Vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamiseen liittyvien lakien, asetusten ja hallinnollisten määräysten yhteensovittamisesta 25.2.1992 annetun neuvoston direktiivin 92/13/ETY (EYVL L 76, s. 14) 1 artiklan 1 kohdan ja 2 artiklan 1 kohdan rikkominen – Velvollisuus säätää kansallisessa lainsäädännössä tehokkaasta ja nopeasta muutoksenhakumenettelystä, jolla hylätty tarjoaja voi saada hankintapäätöksen kumotuksi – Muutoksenhaun määräajat

Ratkaisu

1) Irlanti ei ole noudattanut julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21.12.1989 annetun neuvoston direktiivin 89/665/ETY, sellaisena kuin se on muutettuna 18.6.1992 annetulla neuvoston direktiivillä 92/50/ETY, 1 artiklan 1 kohdan ja 2 artiklan 1 kohdan sekä vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamiseen liittyvien lakien, asetusten ja hallinnollisten määräysten yhteensovittamisesta 25.2.1992 annetun neuvoston direktiivin 92/13/ETY 1 artiklan 1 kohdan ja 2 artiklan 1 kohdan mukaisia velvoitteitaan, koska se on vahvistanut vuoden 2006 hallinnollisen määräyksen (Statutory Instrument) nro 329 49 §:ssä sekä vuoden 2007 hallinnollisen määräyksen (Statutory Instrument) nro 50 51 §:ssä hankintaviranomaisten ja -yksikköjen päätösten ja niiden perustelujen tarjoajille ilmoittamista koskevat säännöt sellaisella tavalla, että sopimuksen tekemistä koskeva odotusaika on saattanut jo päättyä siihen mennessä, kun tarjouksentekijät saavat tietää yksityiskohtaisesti tarjoustensa hylkäämisperusteet.